Ir-Regolament tal-Kummissjoni (KEE) Nru 3036/88
tat-30 ta’ Settembru 1988
li jemenda r-Regolament (KEE) Nru 3143/85 dwar il-bejgħ bi prezz imnaqqas ta’ butir ta’ intervent maħsub għall-konsum dirett fil-forma ta’ butir konċentrat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizzazzjoni komuni fis-suq fil-ħalib u prodotti tal-ħalib [1], kif l-aħħar emendat bir-Regolament (KEE) Nru 1109/88 [2], u b’mod partikolari l-Artikolu 6(7) tiegħu,
Billi r-Regolament tal-Kummissjoni (KEE) Nru 3143/85 [3], kif l-aħħar emendat bir-Regolament (KEE) Nru 2097/88 [4], li jintroduċi skema għall-bejgħ bi prezzijiet imnaqqsa ta’ butir ta’ intervent għall-konsum dirett fil-forma ta’ butir konċentrat;
Billi, minħabba s-sitwazzjoni fis-suq u t-tnaqqis ta’ ħażniet pubbliċi tal-butir, it-tnaqqis fil-prezzijiet li bihom il-butir jinbiegħ mill-aġenziji ta’ intervent skond din l-iskema għandhom ikunu aġġustati;
Billi l-Artikolu 13 tar-Regolament (KEE) Nru 3143/85 jipprovdi li l-ispiża kkaġunata minn din l-iskema għandha tiġi ffinanzjata skond it-tieni, it-tielet u r-raba’ subparagrafi ta’ l-Artikolu 4(1) tar-Regolament tal-Kunsill (KEE) Nru 1883/78 [5], kif l-aħħar emendat bir-Regolament (KEE) Nru 2050/88 [6]; billi dispożizzjoni għandha ssir għall-iffinanzjar ta’ din l-iskema skond ir-regoli finanzjarji normali mill-1 ta’ Ottubru 1988;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni tal-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3143/85 qiegħed b’dan jiġi emendat kif ġej:
1. Fl-Artikolu 2(1), "265 ECU" hija mibdula bi "240 ECU" u "263 ECU" hija mibdula bi "238 ECU".
2. Fl-Artikolu 13, it-tieni paragrafu huwa mibdul b’dan li ġej:
"Minkejja t-tieni subparagrafu ta’ l-Artikolu 6(2) tar-Regolament tal-Kummissjoni (KEE) Nru 2776/88 [(1)] ĠU L 249, tat-8.9.1988, p. 9., it-telf li jirriżulta mill-butir imneħħi skond l-aħħar subparagrafu ta’ l-Artikolu 2(4) f’għandu jitnaqqas bir-rata ta’ 100 % min-nefqa li għandha tiġi ddikjarata skond l-Anness II li jinsab mar-Regolament (KEE) Nru 3184/83."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-30 ta’ Settembru 1988.